alexandrainst/scandi-wiki huggingface dataset:
Jákup Mikkelsen (1970)

Jákup Nolsøe Mikkelsen (føddur 14. august 1970 í Klaksvík) er ein føroyskur fótbóltsleikari, málmaður. Hann er landsliðsleikari og hevur spælt meira enn 70 dystir fyri Føroyar. Hann hevur sett heimsmet fyri at vera tann elsti fótbóltsmálmaður í heiminum, sum hevur vart málið fyri sítt land í altjóða dysti. Hetta hendi, tá hann vardi málið hjá Føroyum móti Íslandi í vinardysti hin 16. august 2012 á Laugardalsvøllinum, tá var Jákup 42 ár og ein dag gamal. Hann er tann landsliðsleikarin hjá Føroyum, sum hevur spælt næstflestar A-landsdystir. Bara Fróði Benjaminsen og Óli Johannesen hevur spælt fleiri dystir enn Jákup.

Lívsleiðin í fótbóltsfeløgum 
Jákup Mikkelsen byrjaði sum málmaður og miðvallaleikari hjá KÍ, har hann spældi vaknamannafótbólt frá 1988 til 1992. Hann spældi eisini 14 dystir fyri KÍ í 1993 og 15 dystir í 1994. Í 1990-árunum spældi spældi hann mest í Danmark og Noregi. Eitt stutt skiftið spældi hann eisini við skotska felagnum Partick Thistle Síðan flutti hann heimaftur til Føroya, har hann fyrst spældi við KÍ í 2004, síðan við B36 frá 2005 til 2007. Í 2008 og 09 spældi hann aftur við barndómsfelagnum KÍ, og síðan 2010 hevur hann spælt við ÍF.
Tá Jákup spældi í Danmark spældi hann við Herfølge BK í fleiri ár. Í 1999/2000 tá Herfølge vann meistaraheitið spældi Jákup við allar dystir uttan tveir. Hann gjørdist tann fyrsti føroyingurin sum vann steypakapping uttanfyri Føroyar. Jákup spældi báðir dystirnir við Herfølge móti Rangers í 2000/2001 Champions League innleiðandi umfar og fýra dystir afturat í UEFA Cup tað kappingarárið. Hann spældi 136 dystir fyri Herfølge BK. Eftir at hava spælt við Herfølge í 5 ár vunnu hann og felag hansara danska meistaraheitið.

Keldur

Slóðir úteftir 
National Football Teams

Føroyskir fótbóltsspælarar
Føðingar í 1970
Føroyskir landsliðsleikarar
B36 leikarar
ÍF leikarar
KÍ leikarar
Norskar hvalastøðir

Listi yvir norskar hvalastøðir. Normenn høvdu 214 hvalastøðir kring heimin, harav vóru 7 í Føroyum. Hvalastøðin við Áir er tann einasta norska hvalastøðin sum enn er til á norðaru hálvkúlu.

Keldur 

Hvalastøðir
Listar
Niels Winther Poulsen

Niels Christoffer Winther Poulsen (f. 3. oktober 1902 í Skopun d. 19. mars 1990) var politikari og lærari.

Niels Winther Poulsen var landsstýrismaður 1959-62 og 1963-67 umboðandi Sjálvsstýrisflokkin, og var  bygdaráðsformaður í Sumbiar kommunu 1935-39, og bygdaráðsformaður í Skopunar kommunu 1950-58.

Hann fekk læraraprógv á Jonstrup seminarium 1928, og starvaðist sum lærari í Hvalba 1928-31, í Sumba 1932-40 og í Skopun 1940-69, undantikin skeið sum landsstýrismaður. Hann var nevndarlimur í Føroya Lærarafelag 1956-59.

Keldur 
 Løgtingið 150 - Hátíðarrit. Tórshavn 2002, Bind 2, s. 341 (PDF-Download)

Føroyskir politikarar
Føroyskir lærarar
Skúlamálaráðharrar í Føroyum
Føroysk landsstýrisfólk
Borgarstjórar í Føroyum
Politikarar úr Sjálvstýrisflokkinum
Føðingar í 1902
Andlát í 1990
Villi Sørensen

Vilhelm Martin «Villi» Sørensen (f. 5. desember 1923 á Viðareiði, d. 1. januar 1970) var lærari, blaðstjóri og politikari fyri Javnaðarflokkin. 

Villi Sørensen var útbúgvin lærari á Føroya Læraraskúla í 1954, og arbeiddi sum lærari í Klaksvík 1955–1970. Hann var eisini blaðstjóri á Sosialinum 1950–1968. Tann 19. november 1968 varð hann landsstýrismaður í samferðslu- og fiskivinnumálum í triðja landsstýrinum hjá Kristiani Djurhuus. Sørensen doyði, meðan hann sat sum landsstýrismaður, tann 1. januar 1970, og varð Atli Dam valdur at eftirfylgja hann.

Keldur 
Løgtingið 150 – Hátíðarrit, bind 2 (2002), s. 353. (Logting.fo

Føroyskir politikarar
Føðingar í 1923
Andlát í 1970
Føroysk landsstýrisfólk
Samferðslumálaráðharrar í Føroyum
Føroyskir blaðstjórar
Eli Nolsøe

Eli Nolsøe (f. 28. mars 1920 í Vági, d. 20. november 1996) var skrivstovumaður og politikari fyri Sambandsflokkin.

Eli Nolsøe var landsstýrismaður í fiskivinnu-, handils- og løgmálum 1970–1975 og valdur á Løgting árini 1978-1984.

Hann hevði studentsprógv og skrivstovuútbúgving. Í sínum lívi arbeiddi hann sum kontórmaður á sýslumanskontórinum í Klaksvík, hjá J.F. Kjølbro, hjá  SEV, hjá Ráðnum fyri ferðslutrygd og hjá Arbeiðeftirlitinum. Eitt tíðarskeið var hann eisini læraravikarur.

Eli Nolsøe er pápi kendu tónleikararnar Rana Nolsøe og Eyðun Nolsøe úr tónleikabólkinum Frændur.

Keldur 
Løgtingið 150 – Hátíðarrit, bind 2 (2002), s. 327 (PDF)

Føroyskir politikarar
Politikarar úr Sambandsflokkinum
Løgtingslimir
Føðingar í 1920
Andlát í 1996
Fiskimálaráðharrar í Føroyum
Asbjørn Joensen

Asbjørn Joensen (f. 11. juli 1927 í Skálavík, d. 21. oktober 1993) var politikari fyri Sjálvsstýrisflokkin og stjóri fyri tekniska skúla í Klaksvík.

Asbjørn Joensen sat sum løgtingslimur fyri Sjálvsstýrisflokkin tíðarskeiðið 1974-1988 og 1990-1993 valdur í Norðoya valdømi. Hann var landsstýrismaður í kommunu-, mentanar- og skúlamálum árini 1972-1975. Árini 1966-1972 var hann formaður í Føroya Kommunufelag, og var hann limur í stýrinum fyri SEV árini 1977-81, harav var hann formaður í 1978-1981. Hann var býráðslimur í Klaksvíkar Býráð 1966-1980, harav borgarstjóri í kommununi 1966-1968.

Hann var útbúgvin maskinmeistari í 1951 og verkfrøðingur í 1959. Hann var stjóri fyri Tekniska skúla í Klaksvík 1966-91.

Keldur
Løgtingið 150 – Hátíðarrit, bind 2 (2002), s. 298. (PDF)

Føroyskir politikarar
Føroysk landsstýrisfólk
Skúlamálaráðharrar í Føroyum
Borgarstjórar í Føroyum
Føroyskir verkfrøðingar
Føðingar í 1927
Andlát í 1993
Demmus Hentze

Demmus Hentze (føddur 4. desember 1923 á Sandi, deyður 3. januar 2016 í Tórshavn) var advokatur og politikari fyri Fólkaflokkin.
Demmus Hentze varð løgfrøðingur (cand.jur.) frá Keypmannahavnar Universiteti í 1952. Hann varð advokatfulltrúi í 1953, landsrættarsakførari í 1958 og hevði egið advokatvirki, Advokatskrivstovan Hentze, 1981–2010. Demmus Hentze var brasilianskur konsul í Føroyum.

Demmus Hentze var valdur á Løgting í Sandoyar valdømi 1966-1974 og 1978-1980 (undantikin tíðarskeið sum landsstýrismaður). Hann var landsstýrismaður í fíggjarmálum 1975-1981. Hann gavst í politikki eftir skeiðið sum landsstýrismaður, sum endaði 5. januar í 1981.

Familja 
Demmus Hentze varð giftur við Helenu, fødd Debes. Tey áttu døturnar Turið Debes Hentze, sum er advokatur, Bergljót Debes Hentze, sum starvast í Kringvarpinum og Annu Debes Henze, sum er sálarfrøðingur.

Keldur

Løgtingið 150 – Hátíðarrit, bind 2 (2002), s. 286 (PDF)

Uttanhýsis slóðir 
Advokatskrivstovan Hentze

Føroyskir politikarar
Føðingar í 1923
Andlát í 2016
Sandingar
Fíggjarmálaráðharrar í Føroyum
Føroyskir løgfrøðingar
Politikarar úr Fólkaflokkinum
Løgtingslimir
Lisbeth Nebelong

Lisbeth Nebelong (fødd 1955 í Keypmannahavn) er ein donsk blaðkvinna, rithøvundur, merkonom og Master of Public Management. Hon hevur tilknýti til Føroyar við tað at hon í barna- og ungdómsárum búði í Føroyum í nøkur ár við familju síni. Tá hon skrivaði sína fyrstu skaldsøgu var tað við íblástri frá ungdómstíðini í Føroyum. Skaldsøgan, sum kom út í 2003, eitur Når engle synger Mozart. Fimm ár seinni kom skaldsøgan Færøblues, sum eisini gongur fyri seg í Føroyum og er framhald av tí fyrru. Triðja bókin í Føroya-trilogi hennara kom út í 2014. Umframt skaldsøgurnar hevur hon eisini givið bøkur út um búskap og ferðing, hon hevur eitt nú skrivað Turen går til Færøerne, sum Politikens Forlag hevur givið út.

Útgávur

Skaldsøgur 
2016 - Færø blues trilogien - Når engle spiller Mozart, Færø blues - drengen med celloen, Møde i mol, Hovedland, 703 síður.
2014 - Møde i mol, Hovedland, 215 síður
2008 - Færøblues, Hovedland, 399 síður.
2003 - Når engle spiller Mozart, elkjaeroghansen, 296 síður.

Aðrar bøkur og útgávur 
Sund økonomi - sådan, 2009
Råd til at leve, 2004
Sund økonomi - flere penge, mere frihed, 2000
Bedre råd - en håndbog om økonomi for kvinder, samman við Vibeke Abel, 1996
jeg gifter mig kun én gang, skrivað saman við øðrum, 1996
Pas på pengene i parforholdet, 1994
På spanden - håndbog for pengeløse, 1993
Penge - vejen til god økonomi og bedre livskvalitet, 1992

Keldur

Slóðir úteftir 
Heimasíðan hjá Lisbeth Nebelong

Føðingar í 1955
Danskir rithøvundar
Tíðindafólk
Kvinnuligir rithøvundar
Danskir skaldsøguhøvundar
Olaf Olsen

Olaf Olsen (f. 17. apríl 1935 í Søldarfirði) er fyrrverandi vinnulívsmaður og politikari fyri Fólkaflokkin. 

Olaf Olsen er útbúgvin stýrimaður 1959 og skipsførari 1965 við prógvi frá Danmarks Tekniske Højskole 1967. Hann starvaðist sum skipari i 1959-71, sum stjóri fyri P/F Vónini 1971-81 og 1983-89, og sum stjóri fyri P/F Beta 1977-81, 1983-89 og 1994-2004.

Olaf Olsen var løgtingslimur tíðarskeiðið 1980-1994 og landsstýrismaður 1981-1983 í fiskivinnu- og handilsmálum og í 1989-1991 í ídnaðar-, heilsu- og landbúnaðarmálum. Hann var nevndarlimur í Fiskivinnuráðnum 1979-80, nevndarformaður fyri Fiskamarknaði Føroya frá 1993.Hann var varða løgmaður hjá Jógvan Sundstein 1989 - 91, og var hann í nevndini fyri Føroya Banka 1979-89 og 1991-93.

Keldur 
Løgtingið 150 – Hátíðarrit, bind 2 (2002), s. 332. (PDF)

Føroyskir politikarar
Føðingar í 1935
Heilsumálaráðharrar í Føroyum
Eilif Samuelsen

Torben Eilif Lindenskov Samuelsen (f. 22. mai 1934 í Fuglafirði) er fyrrverandi lærari og politikari fyri Sambandsflokkin.

Eilif Samuelsen fekk læraraprógv á Haslev seminarium í 1958. Hann starvaðist sum lærari í Fuglafirði 1958-59, í Hvalvík 1959-65, Tórshavnar kommunuskúla 1965-68 og Venjingarskúlanum 1968-99.

Hann var løgtingslimur 1978-1990, skeiðini sum landsstýrismaður undantikin. Hann var landsstýrismaður í skúla-, almanna- og orkumálum árini 1981-1985 og í umhvørvis-, orku-, skúla-, kommunu- og norðurlandamálum árini 1994-1998. Hann var bygdarráðsformaður í Hvalvíkar kommunu 1963-1965.

Hann var formaður í Føroya Lærarafelag 1968-1980, í Landsskúlaráðnum 1992-94, í Mentanargrunni Føroya Løgtings 1986-94 og 1998-2000, formaður í Tórshavnar Musikkskúla 1988-1998.

Eilif Samuelsen er abbasonur Andrass Samuelsen, sum var Føroya løgmaður 1948-1950.

Keldur 
Løgtingið 150 – Hátíðarrit, bind 2 (2002), s. 346. (PDF)

Føroyskir politikarar
Føðingar í 1934
Borgarstjórar í Føroyum
Politikarar úr Sambandsflokkinum
Føroyskir lærarar
Føroysk landsstýrisfólk
Skúlamálaráðharrar í Føroyum
Fuglfirðingar
Páll Vang

Páll Vang (f. 8. august 1949 á Tvøroyri) er fyrrverandi lærari og politikari fyri Fólkaflokkin.

Páll Vang tók læraraprógv á Holbæk seminarium 1973. Eftir staðið læraraprógv arbeiddi hann sum lærari á Venjingarskúlanum í Havn 1974-75, á Tvøroyri 1975-86 og í Trongisvági 1994. Hann hevði meklaravirki 1986-93. Hann var landsstýrismaður í landbúnaðar-, heilsu-, samferðslu- og løgmálum árini 1981-1985 umboðandi Fólkaflokkin.  Hann var býráðslimur í Tvøroyrar kommunu 1985-2000, harav býráðsformaður 1993-96 og 1997-2000.

Hann hevur verið nevndarlimur í Føroya brunatrygging og í stýrinum fyri Suðuroyar sjúkrahús. Hann var formaður í Kommunubólkinum 1993-96.

Keldur 

Løgtingið 150 – Hátíðarrit, bind 2 (2002), s. 356. (PDF)

Føroyskir politikarar
Føðingar í 1949
Heilsumálaráðharrar í Føroyum
Borgarstjórar í Føroyum
Samferðslumálaráðharrar í Føroyum
Tórbjørn Poulsen

Tórbjørn Poulsen (f. 25. januar 1932 í Tórshavn - d. 7. november 2014) var ein føroyskur verkfrøðingur og politikari fyri Sjálvstýrisflokkin.

Tórbjørn Poulsen var landsstýrismaður í fíggjar-, kommunu- og mentanarmálum árini 1981-1985. og var tingmaður fyri Sjálvstýrisflokkin í 1988-1990.

Hann varð útbúgvin sivilverkfrøðingur í 1959, og starvaðist sum leiðari á Loranstøðini á Eggjunum í Vági 1959-62, og sum verkfrøðingur hjá Post- og telegrafverkinum í Danmark 1962-73, sum deildarleiðari á Telefonverkinum 1973-97, undantikið skeiðið sum landsstýrismaður. 

Hann var limur í Tórshavnar Líkningarnevnd 1985-88, Stýrislimur í Norðurlandahúsinum 1985-91 og 1996-97, limur í Yvirfriðingarnevndini frá 1991, og stýrislimur í Nordens Institut i Grønland/NAPA 1998-2000.

Keldur 

Løgtingið 150 – Hátíðarrit, bind 2 (2002), s. 342. (PDF)

Føroyskir politikarar
Føðingar í 1932
Andlát í 2014
Mentamálaráðharrar í Føroyum
Fíggjarmálaráðharrar í Føroyum
Føroyskir verkfrøðingar
Jógvan Durhuus

Jógvan A. Olafsson Durhuus (f. 19. februar 1938 í Vestmanna) er fyrrverandi postavgreiðslumaður og politikari fyri Tjóðveldisflokkin. Hann hevur studentsprógv. Hann hevur sitið í nevndini fyri Tryggingarsamband Føroya. Durhuus er giftur við Hervør Hanusardóttir Durhuus (fødd Høgadalsá), dóttir Hanus við Høgadalsá.

Jógvan Durhuus var tinglimur 1970-1980, 1984-1990 og 1994-2002, burtursæð frá skeiðunum sum landsstýrismaður 1985-1989, valdur í Norðsteymoyar valdømi. Síðan var hann fyrsti varamaður fyri Nikláa Petersen til 2004. 

Durhuus var landbúnaðar-, skúla-, orku- og heilsumálaráðharri frá 1985 til 1988, og síðan landbúnaðar-, skúla- og heilsumálaráðharri frá 1988 til 1989. Hetta tíðarskeiðið var hann eisini varaløgmaður, og Øssur av Steinum møtti á  Tingi fyri hann.  
Durhuus var limur í Útnorðurráðnum frá 1996–2001, og var formaður í ráðnum frá 1999 til 2000.

Løgtingsnevndir 
1998-2002 limur í Fíggjarnevndini
1998-2002 limur í Landsstýrismálanevndini
1994-1998 limur í Uttanlandsnevndini
1989-1990 limur í Fíggjarnevndini
1989-1990 limur í Fiskarínevndini 
1989-1989|formaður í Fiskarínevndini
1984-1985 limur í Fíggjarnevndini
1980 formaður í Fíggjarnevndini
1978-1980 limur í Fíggjarnevndini
1974-1978 limur í Fíggjarnevndini

Keldur 

Løgtingið 150 – Hátíðarrit, bind 2 (2002), s. 274. (PDF)

Føroyskir politikarar
Føðingar í 1938
Varaløgmenn í Føroyum
Heilsumálaráðharrar í Føroyum
Skúlamálaráðharrar í Føroyum
Vestmenningar
Jóngerð Purkhús

Jóngerð Jensina Purkhús (f. 22. januar 1937 í Klaksvík) er búskaparfrøðingur (cand.polit) og fyrrverandi landsstýriskvinna og løgtingslimur fyri Tjóveldisflokkin. Hon var fyrsta kvinna í Landsstýrinum.

Jóngerð Purkhús var sum fyrsta føroyska kvinna útbúgvin sum cand.polit. í 1972  og starvaðist um fulltrúi í Føroya Landsstýri í 1975-1985 og frá 1991-(ókent fráfaringarár). 

Hon var fyrsta kvinna at sita sum landsstýrisfólk tá hon traðkaði til í landsstýrissess tann 10. januar 1985. Hon sat sum landsstýriskvinna í fíggjar-, búskapar- og umhvørvismálum 1985-1989 og í búskapar-, samferðslu-, og norðurlandamálum 1989-1991 og sat á Løgtingi 1988-1989.

Hon hevur sitið í nevndini fyri Íleggingargrunninum fyri Føroyar 1978-1982, og í Føroyagrunninum og Tingmannaráð útnorðurs nøkur ár.

Keldur 

Løgtingið 150 – Hátíðarrit, bind 2 (2002), s. 342. (PDF)

Føroyskir politikarar
Føðingar í 1937
Føroyskar kvinnur í politikki
Løgtingslimir
Fíggjarmálaráðharrar í Føroyum
Samferðslumálaráðharrar í Føroyum
Føroyskir búskaparfrøðingar
Lasse Klein

Lasse Klein (f. 8. oktober 1950 í Klaksvík) er fyrrverandi politikari fyri Sjálvstýrisflokkin.

Hann hevði Handislsskúlaútbúgving í Bretlandi í 1973, og starvaðist hann sum skrivari hjá Føroya Kommunufelag 1973-1978, sum blaðstjóri á Oyggjatíðindum 1973-1978, og sum bókhaldari síðan 1978.

Lasse Klein sat í býráðnum í Runavíkar kommunu árini 1984-1985, til hann varð landsstýrismaður. Hann var landsstýrismaður í mentanar-, samskiftis- og samferðslumálum árini 1985-1989 umboðandi Sjálvstýrisflokkin. Hann var valdur á Løgting 1988-1998.

. Hann var løgtingsformaður 1993-1994.

Hann sat í nevndini fyri Landskúlaráðnum árini 1980-1985.

Keldur 

Løgtingið 150 – Hátíðarrit, bind 2 (2002), s. 311. (PDF)

Føroyskir politikarar
Føðingar í 1950
Mentamálaráðharrar í Føroyum
Løgtingsformenn í Føroyum
Føroyskir blaðstjórar
Politikarar úr Sjálvstýrisflokkinum
Samferðslumálaráðharrar í Føroyum
Niels Pauli Danielsen

Niels Pauli Danielsen (f. 6. desember 1938 á Tvøroyri) er fyrrverandi prestur og politikari fyri Kristiligi Fólkaflokkin.

Hann fekk gudfrøðiligt embætisprógv (cand.theol.) frá Keypmannahavnar universiteti í 1968, og starvaðist hann sum sóknarprestur á Viðareiði 1968-73, á Strondum og Skála 1973-80, og í Klaksvík 1980-2009. Hann hevði farloyvi frá prestastarvinum 1985-88.

Niels Pauli Danielsen var landsstýrismaður í almanna- og kommunumálum í 1985-1988, og løgtingslimur 1988-1994, umboðandi Kristiligi Fólkaflokkin. Hann var bygdarráðslimur í Viðareiðis kommunu 1970-74 (harav bygdaráðsformaður 1971-74) og í Sjóvar kommunu 1977-80.

Keldur 

Dahl, Árni (2002). «Niels Pauli Danielsen». Løgtingið 150 – Hátíðarrit, bind 2 (2002), s. 269. (PDF)
 Pól á Kletti (14. juni 2013). «Fráfarnir prestar í Føroyum: Niels Pauli Danielsen». kristin.fo.

Føroyskir politikarar
Føðingar í 1938
Løgtingslimir
Almannamálaráðharrar í Føroyum
Karolina Petersen

Karolina Petersen (f. 27. september 1924 á Toftum) er fyrrverandi sosialarbeiðari og landsstýriskvinna fyri Framsóknarflokkin.

Hon var fyristøðukvinna fyri ALV 1956-99, og fyri Tórshavnar privata vistarheim fyri brekað síðani 1965. Hon hevur sitið í stýrinum fyri Landssjúkrahúsið, og verið formaður í nevndini fyri Hotel Tórshavn 1976-86.

Hon var landsstýriskvinna í almanna- og kommunumálum í 1988-1989.

Keldur 

Løgtingið 150 – Hátíðarrit, bind 2 (2002), s. 337. (PDF)

Føroyskir politikarar
Føðingar í 1924
Almannamálaráðharrar í Føroyum
Føroyskar kvinnur í politikki
Signar á Brúnni

Signar á Brúnni (føddur Hansen 10. februar 1945 í Fuglafirði) er fyrrverandi lærari og politikari fyri Tjóðveldisflokkin.

Signar á Brúnni fekk læraraprógv á Føroya Læraraskúla í 1969, og hevur hann starvast sum lærari á Strondum 1969-73 og í Fuglafirði frá 1973, árini sum landsstýrismaður undantikin.

Hann sat sum løgtingsmaur tíðarskeiðini 1970-1980 og 1984-2002, undantikin skeið sum landsstýrismaður. Hann var landsstýrismaður í orku-, umhvørvis- og skúlamálum í 1989, í skúla-, mentanar- og umhvørvismálum í 1989-1991, í umhvørvis-, orku- og kommunumálum 1993-1994 og í undirvísingar- og mentamálum í 1998-2000.

Hann hevur sitið í nevndini fyri Landsskúlaráðnum 1979-1989 og 1991-1993, í Mentanargrunninum 1972-1988 og í Kirkjustjórnini í nøkur ár.

Signar á Brúnni skifti eftirnavn frá Hansen tíðliga í 1990'-árunum.

Keldur 

Løgtingið 150 – Hátíðarrit, bind 2 (2002), s. 259-260. (PDF)

Føroyskir politikarar
Føðingar í 1945
Løgtingslimir
Politikarar úr Tjóðveldi
Mentamálaráðharrar í Føroyum
Skúlamálaráðharrar í Føroyum
Fuglfirðingar
Karl Heri Joensen

Karl Heri Joensen (f. 11. november 1955 í Klaksvík) er bóndi og fyrrverandi politikari fyri Sjálvsstýrisflokkin. 

Karl Heri Joensen hevur útbúgving sum skrivstovumaður og urtagarðsmaður. Hann var býráðslimur í Klaksvíkar kommunu tíðarskeiðini 1985–1988 og 1993–2004. I 2004 tapti hann valið um eina býráðsess Sjálvstýrisflokksins við 3 atkvøðum, og stillaði ikki upp aftur í 2008.

Karl Heri Joensen var landsstýrismaður í mentanar- og samferðslumálum frá 18. januar til 22. juni 1989. Hann var seinni 1. varamaður á løgtingi fyri Asbjørn Joensen, og var fastur løgtinglimur frá 21. oktober 1993, tá Asbjørn Joensen andaðist.

Keldur 
Løgtingið 150 – Hátíðarrit, bind 2 (2002), s. 301. (PDF)

Mentamálaráðharrar í Føroyum
Føroyskir politikarar
Føðingar í 1955
Løgtingslimir
Samferðslumálaráðharrar í Føroyum
Tordur Niclasen

Tordur Niclasen (f. 20. apríl 1950 i Sørvági) er sjúkrarøktarfrøðingur og fyrrverandi politikari fyri Kristiligi Fólkaflokkin og seinni Miðflokkin.

Tordur Niclasen hevur verið leiðari fyri Eysturoyar Ellis- og Røktarheim  síðan 1983.

Hann var løgtingslimur frá 1984 til 1998, og umboðaði Kristiliga Fólkaflokkin (1984–1994) og Miðflokkin (1994–1998). Hann var landsstýrismaður í almanna- og heilsumálum frá 18. januar til 22. juni 1989. 

Tordur Niclasen var borgarstjóri i Eiðis kommunu frá 2001 til 2009, tá hann valdi ikki at stilla uppaftur.

Keldur 
Løgtingið 150 – Hátíðarrit, bind 2 (2002), s. 323. (PDF)

Føroyskir politikarar
Føðingar í 1950
Borgarstjórar í Føroyum
Heilsumálaráðharrar í Føroyum
Almannamálaráðharrar í Føroyum
Politikarar úr Miðflokkinum
Dánjal Pauli Danielsen (1919-2010)

Dánjal Pauli Danielsen (f. 2. desember 1919 á Velbastaði, d. 24. desember 2010), var kongsbóndi og politikari fyri Fólkaflokkin. Hann var landsstýrismaður 1975-1981. Hann var giftur við systir rithøvundan Jørgen-Frantz Jacobsen. Hann tók landbúnaðar útbúgvin í Íslandi og tók við festinum á Velbastað sum tað 14. ættarliðið.  Hann var stýrislimur í Føroya Jarðarráð 1957–1975, tað mesta av tíðini sat hann sum formaður. Hann var eisini formaður í stýrinum fyri SEV 1963–1975 og stýrislimur í Norðurlandahúsinum 1980–1998 (tó ikki í fýra ár). Tað var eisini hann, ið saman við Erlendi Paturssyni arbeiddu fyri at fáa Norðurlandahúsið av fyrstan tíð. Hann var fyrsti skrivarin hjá Fólkaflokkinum, og var hann í starvinum fram til 1970-árini. Mitt í 1970-árunum varð hann valdur til landsstýrismann í vinnu- landbúnaðar- og mentamálum 1975-79, sjálvt um hann ikki var valdur inn á Løgtingið, og síðan var hann valdur til landsstýrismann í vinnu- landbúnaðar- og skúlamálum  1979–1981. Hann fekk norðurlendskan heiður í 1994, Jacob Letterstedts nordiska förtjänstmedalj, fyri sítt arbeiði innan norðurlendskt samstarv.

Keldur 

Føðingar í 1919
Mentamálaráðharrar í Føroyum
Skúlamálaráðharrar í Føroyum
Politikarar úr Fólkaflokkinum
Føroyskir bóndir
Velbastaðfólk
Andlát í 2010
Petur Háberg

Petur William Háberg, tónleikari, (f. 1982)m.a. kendur frá rocktónleikabólkinum Bet You Are William, har hann var forsangari.
Petur William Háberg, (1914-1984) trúboðari og skald, hevur fingið Mentanarvirðisløn M.A. Jacobsens.

Sí eisini 
Háberg
Matador (sjónvarpsrøð)

Matador er ein donsk sjónvarpsrøð í 24 pørtum, framleidd 1978-1981. Røðin er instruerað av Erik Balling eftir hugskoti hjá Lise Nørgaard, sum saman við Paul Hammerich, Karen Smith og Jens Louis Petersen skrivaði handritið, meðan teknarin Arne Ungermann stóð fyri teimum løttu vignettunum, sum innleiða og enda hvønn av teimum 24 pørtunum. Tónleikatemaið í sjónvarpsrøðini er komponerað av Bent Fabricius-Bjerre.

Røðin fylgir lívinum í einum donskum landsbýi í tíðarskeiðnum 1929-1947. Høvuðsperónurin, Mads Andersen-Skjern, kemur í 1929 sum handilsreisandi til statiónsbýin Korsbæk. Hann leggur skjótt til merkis, at vinnulívið í býnum er støðgað upp, so hann fer í holt við at lata upp ein klædnahandil, sum vinnur kappingina við hin higartil einasta handilin av hasum slagnum í býnum, Damernes Magasin.

Sjónvarpsrøðin teknar eina fína mynd av tíðini undir kreppuni í 1930-árunum og av Danmark undir týsku hersetingini. Hyggjarin fylgir lívinum hjá familjunum, og røðin gevur samstundis eina vælrakta tíðarmynd. Íblásturin frá eitt nú tí ensku sjónvarpsrøðini Upstairs, downstairs (danska heitið var: Herskab og tjenestefolk) er týðulugur, men sjónvarpsrøðin Matador er álíkavæl sera donsk í sínum úttrykki og gjørdist serliga væleydnað orsakað av frálíkum framførslum av fleiri av bestu sjónleikarunum í Danmark. Fleiri av teimum leikandi mugu í dag, fleiri ár seinni, enn finna seg í at verða sett í samband við tann leiklut, ið tey spældu í Matador.

Røðin er blivin ein danskur klassikari og ein av best eydnaðu sjónvarpsrøðunum hjá Danmarks Radio nakrantíð. Sjónvarpsrøðin var frumsýnd í Danmark hin 11. november 1978, og tann seinasti parturin var vístur í 1981, men síðan ta seinastu sýningina, so hevur røðin verið at sæð hesi árini (1. partur er sendur hesi árini): í 1984, 1989, 1997, 1998, 2006 og 2012. Tá røðin varð endursend í 1986, varð ein einkultur partur sæddur af 3,6 milliónum hyggjarum, sum tá var tað hægsta hyggjaratal, sum nakrantíð er mált í Danmark. Sjálvt tá tann sætta endursendingin varð víst í 2006-2007, tá DR ikki longur var tann einasta danska sjónvarpskanalin, var tað álíkavæl yvir ein millión, ið hugdi eftir hvørjum parti. Røðin er seld til fleiri onnur lond, og harumframt kom øll røðin út á 12 DVD-fløgum í2001, og fyrst í 2011 vóru yvir 3 milliónir eintøk seld, og tað ger Matador til mest selda DVD í Danmark nakrantíð. 

Eisini í Føroyum hevur Matador verið víst fleiri ferðir, og eisini her hevur sjóvarpsrøðin verið vælumtókt.

Tey leikandi

Yvirlit yvir teir einstaku partarnar í Matador

Slóðir úteftir 
 
 DR Bonanza - Matador partar 1-24
 Matador Online
 Matador støðini

Keldur 

 Per Kuskner, Matador - mennesker, myter og minder, People's Press, 2011. ISBN 978-87-7108-450-4.
 Søren Pind. Lise Nørgaard. Et portræt. 2005.
 Lise Nørgaard, Et liv med Matador, DR, 2003 (2. udgave 2007). ISBN 978-87-7680-308-7.

Danskar sjónvarpsrøðir